Jyllandsgade i Aalborg var onsdag eftermiddag spærret i en lille halv time som følge af et trafikuheld. Meldingen om uheldet kom ind klokken 17.10, og da det skete på Jyllandsgade lige udenfor Nordjyllands Politi og kun et stenkast fra Nordjyllands Beredskabs station var der hurtigt hjælpe fremme på stedet. Her var tre biler kørt sammen, og den ene var ved sammenstødet endt på taget. Chaufføren i den bil - en kvinde - måtte derfor have hjælp til at komme ud. - Vi fik hende ud, og så blev hun hurtigt derefter kørt på skadestuen for at få behandling, fortæller indsatsleder ved Nordjyllands Beredskab Anders Brosbøl. Kort tid efter var han og kollegerne allerede på vej hjem igen, og de trafikale gener efter uheldet blev derfor ikke store. - Der var nogle busser, der blev forsinkede. Jyllandsgade er jo en hovedfærdselsåre for dem, men alle ventede tålmodigt på at vi blev færdige, og vi gjorde også vores for at der hurtigt var farbart igen, så vi fik ryddet op og vendt bilen, og så kunne vi køre hjem, fortæller indsatslederen.

Opsummering:
En kvindelig bilist måtte onsdag eftermiddag en tur på skadestuen efter et trafikuheld i Aalborg.